Stryery oor vrou se daaglikse skoonmaakroetineArgieffoto (Foto: Mariakray/Pixabay) ŉ Professionele skoonmaker het ŉ stryery op sosiale media ontketen ná sy haar “ononderhandelbare” skoonmaakroetine gedeel het wat volgens haar elke dag gedoen moet word. Kacie Stephens is die hoof van ŉ maatskappy genaamd The Big Clean Co in Australië en deel video’s van haar avonture op haar TikTok-profiel, @thebigcleanco. Sy het byna 500 000 volgelinge. Sy het onlangs vyf van die top-takies gedeel wat volgens haar elke dag gedoen moet word as jy wil hê jou huis moet skoon bly. Almal stem egter nie met haar saam nie. Sy het ŉ debat ontketen in die kommentaargedeelte van haar video en sommige reken dis “onrealisties”. “Ek is ŉ professionele skoonmaker en dié is my vyf ononderhandelbare skoonmaak-takies,” sê Kacie. “Maak jou bed elke oggend op; mop of stofsuig die areas wat die meeste verkeer het; tel klere van die grond af op, selfs al is dit net om dit in die mandjie te gooi; moet nooit vandag se skottelgoed vir môre los nie; en maak jou toonbank skoon ná elke ete.” Die video is vinnig byna 800 000 keer gekyk en Kacie is oorval met kommentare. Een persoon skryf: “Ek is trots daarop om te sê ek doen dit elke dag en het dit nog altyd daagliks gedoen.” ŉ Ander sê: “Ek is nie ŉ professionele skoonmaker nie, maar hierdie dinge is doodgewoon. Ek stofsuig daagliks, die skottelgoed word gewas sodra dit gebruik is … maklik.” Nog ŉ persoon het geskryf: “Uitstekende wenke. Dis glad nie moeilik nie. Ek is verstom oor sommige van die kommentare; mens sou dink dis normaal om net skoon te maak waar jy gemors het.” “Ek doen dit elke dag en ek het vier kinders,” het ŉ ander persoon geskryf. “Ek word eerder in ŉ netjiese huis wakker as ŉ morsige een.” Die negatiewe kommentaar het egter ook vinnig ingestroom. “Nee dankie. Ek bewonder diegene wat dit doen, maar ek het ander prioriteite.” Iemand anders skryf: “Dit klink goed en ek hou daarvan, maar dis nie realisties vir sommige van ons nie.” “Jip, dit sal ŉ professionele skoonmaker se werk baie makliker maak as hulle opdaag,” het nog iemand laat weet. Het jy ŉ paar ononderhandelbare takies wat daagliks in jou huis gedoen moet word?